PPA sai hädaabiteate liitlasvägede mereväe allveelaevalt. Saksa lipu all sõitnud allveelaeva ühel meeskonnaliikmel ilmnesid ootamatult südameprobleemid ning mehe elu päästmiseks oli tähtis ta võimalikult kiiresti haiglasse meedikute hoole alla toimetada.

Naissaare lähistelt laekunud hädaabiteatele reageeris PPA lennusalga meeskond.

Päästeoperatsiooni käigus laskus PPA kopterimeeskonna liige allveelaevale. Abivajaja kinnitati turvaliselt raamile, millega ta kopterisse vintsiti ja sealt edasi juba otse haiglasse meedikute hoole anna viidi.

PPA lennusalga juht Rain Jõeveer ütles, et allveelaeva meeskond oli kopterimeeskonna saabumiseks omalt poolt kõik vajaminevad ettevalmistused teinud nii, et abivajaja võimalikult kiiresti lennusalgale üle anda ja haiglasse viia. Mehe elu enam ohus ei ole.